Syksyn sieninäyttelysesonki on parhaimmillaan, mutta sienet niihin ovat kiven takana. Elokuun kuiva hellejakso lopetti hyvin alkaneen sienten nousun lähes kokonaan. Uutta satoa ei ole kasvamassa ennen kuin sataa kunnolla ja pitkään.
Jos aamusta sataa, ei heti illalla kannata lähteä kopan kanssa metsään.
– Kestää ainakin viikon ennen kuin sateet alkavat vaikuttaa ja sieniä taas nousta, sanoo Jyvässeudun Sieniseuran aktiivi Rauni Puttonen.
Hän oli asiantuntijana Jyväskylän Sokoksen sieninäyttelyssä maanantaina. Esillä oli parikymmentä sienilajia. Osaa kuivuuden runtelemista sienistä ei meinaa edes tunnistaa, mutta Puttonen auttaa.
Sieninäyttelyn järjestäminen tällaisena huonona syksynä vaatii ponnisteluja.
– Meitä oli seitsemän ihmistä eri puolilla Jyvässeutua keräämässä sieniä viime lauantaiseen Sieniseuran ja Marttojen yhteisnäyttelyyn. Saimme kasaan 55 eri lajia.
Normaalisti Puttonen pystyy keräämään useita eri lajeja näyttelyihin jo omalta pihaltaan, mutta nyt sekin on tyhjä.
Satokauden sieninäkymät ovat tällä hetkellä vähintäänkin kriittiset. Onneksi ainakin suppilovahverosatoa voi odottaa vielä rauhallisin mielin, sillä Puttosen mukaan tämän hetken kuivuuden ei pitäisi siihen vaikuttaa, jos kunnon sateita vielä saadaan.